Revež, kralj ali čudak?
Revež, kralj ali čudak?
Če je naše življenje živo, potem se neprestano spotikamo med najrazličnejšimi vlogami. Ob Jezusovem življenju bi lahko rekli, da potujemo od podobe reveža, k podobi kralja, od podobe čudaka do podobe zločinca. Pravzaprav je noro, da so ob Jezusovi smrti hkrati na treh križih viseli trije popolnoma različni ljudje. Jezus zagotovo ni bil nasilnež in zločinec, a je visel na križu skupaj z dvema razbojnikoma. Eden od razbojnikov ugotavlja, da je po pravici kaznovan za svoje zločine, drugi do konca taji svojo odgovornost, a kot kaže je vseeno kriv. Dva razbojnika in en dobrotnik, mar ni to čudna slika. Zakaj med razbojnikom in svetnikom ni bolj jasne razlike? Kaj zabriše razliko med njimi? Uporništvo! Jezus je upornik in v tem je podoben razbojnikoma. Razlika, ki je včasih težko razpoznavna, je v tem, da se Jezus upira v dobro vseh, razbojnika pa v lastno korist. Jezus ruši krivične zakone, da bi vzpostavil kraljestvo Ljubezni, razbojnika pa želita na silo vzpostaviti svoj zakon, svoj prav, to kar jima paše. Prvega vodi ljubezen, druga dva koristoljubje in sovraštvo.
Kje smo mi, kje se najdeš ti sam? Če govorimo o pomoči bližnjemu, se moramo najprej srečati sami s seboj in prečiščevati tako naše uporništvo kot našo dobrodelnost. Vsepovsod se skrivata egoizem in sovraštvo, pa seveda tudi ljubezen in dobrota. Presejati moramo zrno, ga očistiti plev, če hočemo iz njega speči dober kruh. 

V to prečiščevanje bomo skušali vstopati po poti Jezusovega življenja. Ob njem so se množice vedno ločevale. Ko so drle za njim, jih je opozarjal, da ga ne iščejo zaradi tega, kar on je, ampak zato ker dela čudeže in jim deli kruha. Ko so vpili: Križaj ga! je vedel, da zato ni nič bolj kriv, saj so ga še nedeljo pred tem želeli postaviti za kralja.
Med revežem in kralje, čudakom in vplivnežem je lahko velik prepad, lahko pa je to ista oseba. Vsak revež je na nek način lahko kralj in vsak kralj je lahko revež, vsak čudak je lahko vpliven in vsak vplivnež je lahko čudak. Navsezadnje gre za temeljno vprašanje: ali razbojnik ali svetnik. Tu pa moramo priznati: vsak razbojnik še ni svetnik, vsak svetnik pa je za mnoge hkrati tudi razbojnik. Tanka črta, ki se je moramo naučiti prepoznavati v sebi in v drugih, da bi lahko v sebi izklesali tisti lik, ki si ga najbolj želimo: lik uresničenega človeka, lik polno živega človeka, če nam je prav slišati ali ne, to je – lik svetnika.
1. Na razpotju?
Poslanci Janeza Krstnika Mt 11,2-19

Janez pa je v ječi slišal o Mesijevih delih in mu je po svojih učencih, ki jih je poslal k njemu, rekel: »Ali si ti tisti, ki mora priti, ali naj čakamo drugega?« Jezus jim je odgovoril in dejal: »Pojdite in sporočite Janezu, kar slišite in vidite: slepi spregledujejo, hromi hodijo, gobavi 

so očiščeni, gluhi slišijo, mrtvi so obujeni, ubogim se oznanja evangelij; in blagor tistemu, ki se ne spotakne nad menoj.« Ko so ti odšli, je Jezus začel množicam govoriti o Janezu: »Kaj ste šli gledat v puščavo? Trst, ki ga veter maje? Kaj vendar ste šli gledat? Človeka, v mehko oblečenega? Glejte, tisti, ki se v mehko oblačijo, živijo v kraljevskih hišah. Kaj torej ste šli gledat? Preroka? Da, povem vam, več kot preroka. Ta je tisti, o katerem je pisano: 

Glej, jaz pošiljam svojega glasnika pred tvojim obličjem, 

ki bo pripravil tvojo pot pred teboj. 

Resnično, povem vam: Med rojenimi od žená ni bil obujen večji od Janeza Krstnika, vendar je najmanjši v nebeškem kraljestvu večji od njega. Od dni Janeza Krstnika do zdaj si nebeško kraljestvo s silo utira pot in močni ga osvajajo. Vsi preroki in postava so prerokovali do Janeza. On pa je, če hočete to sprejeti, Elija, ki mora priti. Kdor ima ušesa, naj posluša. S kom naj primerjam ta rod? Podoben je otrokom, ki sedijo po trgih in kličejo drugim: ›Piskali smo vam, pa niste plesali; peli smo žalostinko, pa se niste tolkli po prsih.‹ Prišel je namreč Janez, ki ni jedel in ne pil, pa pravijo: ›Demona ima.‹ Prišel je Sin človekov, ki jé in pije, pa pravijo: ›Glej, požrešnež je in pijanec, prijatelj cestninarjev in grešnikov;‹ in modrost je bila opravičena po svojih delih.«

Skušaj se vživeti v like:

· Janez Krstnik
· množica
· Jezus
In kje se najdeš sam?

· Kaj pravijo drugi o tebi, kdo da si?

· S čim si daješ ceno?
· Po kom oz. čem se ravnaš?

Kako bi sebe opisal: Razbojnik ali svetnik? Kaj te vodi v eno ali drugo smer? Kaj boš storil?

Nariši križišče in vanj vpiši smeri, v katere te vleče. Kje si, kam greš, po kom oz. čem se ravnaš?
2. Ostati ali oditi?
Jezusovo rojstvo Lk 2,1-7 

Tiste dni je izšel ukaz cesarja Avgusta, naj se popiše ves svet. To popisovanje je bilo prvo v času, ko je bil Kvirinij cesarski namestnik v Siriji. In vsi so se hodili popisovat, vsak v svoj rodni kraj. Tudi Jožef je šel iz Galileje, iz mesta Nazareta, v Judejo, v Davidovo mesto, ki se imenuje Betlehem, ker je bil iz Davidove hiše in rodbine, da bi se popisal z Marijo, svojo zaročenko, ki je bila noseča. Ko sta bila tam, so se ji dopolnili dnevi, ko naj bi rodila. In rodila je sina, prvorojenca, ga povila in položila v jasli, ker v prenočišču zanju ni bilo prostora. 

Pastirji in angeli Lk 2,7-21

V istem kraju so pastirji prenočevali na prostem in čez noč stražili pri svoji čredi. Gospodov angel je stopil k njim in Gospodova slava jih je obsijala. Zelo so se prestrašili. Angel pa jim je rekel: »Ne bojte se! Glejte, oznanjam vam veliko veselje, ki bo za vse ljudstvo. Danes se vam je v Davidovem mestu rodil Odrešenik, ki je Mesija, Gospod. To vam bo v znamenje: našli boste dete, povito in položeno v jasli.« In nenadoma je bila pri angelu množica nebeške vojske, ki je hvalila Boga in govorila: 

 »Slava Bogu na višavah 

in na zemlji mir ljudem, ki so mu po volji.« 

Ko so angeli šli od njih v nebo, so pastirji govorili drug drugemu: »Pojdimo torej v Betlehem in poglejmo to, kar se je zgodilo in kar nam je sporočil Gospod!« Hitro so odšli tja in našli Marijo, Jožefa in dete, položeno v jasli. Ko so to videli, so povedali o besedi, ki jim je bila rečena o tem otroku. In vsi, ki so slišali, so se začudili temu, kar so jim povedali pastirji. Marija pa je vse te besede shranila in jih premišljevala v svojem srcu. In pastirji so se vrnili ter slavili in hvalili Boga za vse, kar so slišali in videli, tako, kakor jim je bilo rečeno. 

Ko je bilo dopolnjenih osem dni in so dete obrezali, so mu dali ime Jezus, kakor je bil imenovan po angelu, preden je bil spočet v telesu. 

Herod Mt 2,13-16
Ko so odšli, se je Gospodov angel prikazal Jožefu v sanjah in rekel: »Vstani, vzemi dete in njegovo mater in béži v Egipt! Bodi tam, dokler ti ne povem; Herod bo namreč iskal dete, da bi ga umoril.« Vstal je, ponoči vzel dete in njegovo mater ter se umaknil v Egipt. Tam je bil do Herodove smrti, da se je izpolnilo, kar je Gospod rekel po preroku: Iz Egipta sem poklical svojega sina. 

Skušaj se vživeti v like:

· Jožef in Marija tik pred rojstvom odhajata na pot
· Ljudje se spogledujejo ob čudnem paru, ki v nepravem trenutku hodi okrog

· Pastirji doživijo srečanje z angelom

· Pastirji najdejo Marijo in Jožefa z detetom
· Herod se boji tekmeca
In kje se najdeš sam?

· Napor! Odpraviti se je potrebno na pot, pa bi obtičal.

· Od kod se moraš umakniti, pa se ti ne da? Pri čem bi moral vztrajati, pa bežiš?

Doma je bilo nekaj prijetno. Če ne drugo, vsaj dobro poznano. Ostal bi, ne bi šel več na pot. Moram naprej, pa raje ne bi. Če grem, bom razbojnik, a to bi moral storiti!

Kako bi sebe opisal: Razbojnik ali svetnik? Koga ogrožaš? Kaj te vodi v eno ali drugo smer? Kaj boš storil?
Nariši dom in vanj vse tisto, kar te veže, da se ne odpraviš na pot. V drugem kotu pa nariši svojo hiško. Na pot napiši, zakaj moraš oditi, v hiško pa, kaj želiš zgraditi.

3. Znamenja govorijo
Modri Mt 2,1-12
Ko je bil Jezus rojen v Betlehemu v Judeji v dneh kralja Heroda, so prišli modri z Vzhoda v Jeruzalem in govorili: »Kje je ta, ki se je rodil kot judovski kralj? Videli smo namreč, da je vzšla njegova zvezda, in smo se mu prišli poklonit.« Ko je kralj Herod to slišal, se je vznemiril in ves Jeruzalem z njim. Sklical je vse vélike duhovnike in pismouke ljudstva ter pri njih poizvedoval, kje je rojen Mesija. Rekli so mu: »V Betlehemu v Judeji, kajti takóle je pisano po preroku: 

In ti, Betlehem, dežela Judova, 

nikakor nisi najmanjši med Judovimi voditelji; 

iz tebe bo namreč prišel vodnik, 

ki bo pasel moje ljudstvo Izraela.« 

Tedaj je Herod skrivaj poklical modre in od njih natančno poizvedel o času, ko se jim je prikazala zvezda. Nato jih je poslal v Betlehem in rekel: »Pojdite in natančno raziščite glede deteta. Ko ga najdete, mi sporočite, da se mu pojdem tudi jaz poklonit!« Po kraljevih besedah so se modri odpravili na pot; in glej, zvezda, ki so jo videli vziti, je šla pred njimi, dokler ni obstala nad krajem, kjer je bilo dete. Ko so zagledali zvezdo, so se silno razveselili. Stopili so v hišo in zagledali dete z Marijo, njegovo materjo. Padli so predenj in ga počastili. Odprli so svoje zaklade in mu darovali zlata, kadila in mire. In ker so bili v sanjah opomnjeni, naj ne hodijo nazaj k Herodu, so se po drugi poti vrnili v svojo deželo. 

Herod Mt 2,17-23
Ko je Herod videl, da so ga modri prevarali, se je zelo razjezil. Poslal je svoje ljudi in dal v Betlehemu in v vsej njegovi okolici pomoriti vse dečke, stare dve leti in manj, po času, kakor ga je skrbno poizvedel od modrih. Takrat se je izpolnilo, kar je bilo povedano po preroku Jeremiju: 

Glas se je slišal v Rami, 

jok in veliko žalovanje. 

Rahela je jokala za svojimi otroki 

in se ni hotela potolažiti, ker jih ni. 

Ko je Herod umrl, se je v Egiptu Gospodov angel prikazal Jožefu v sanjah in rekel: »Vstani, vzemi otroka in njegovo mater in pojdi v Izraelovo deželo, kajti pomrli so tisti, ki so otroku stregli po življenju.« Vstal je, vzel otroka in njegovo mater in prišel v Izraelovo deželo. Ko je slišal, da vlada v Judeji Arhelaj namesto svojega očeta Heroda, se je bal iti tja. Bil pa je v sanjah opomnjen in se je umaknil v galilejsko deželo. Ko je prišel tja, se je naselil v mestu, ki se imenuje Nazaret, da se je izpolnilo, kar je bilo rečeno po prerokih, da bo namreč imenovan Nazarečan. 
Simeon in Ana Lk 2,22-38

Ko so se dopolnili dnevi njenega očiščevanja po Mojzesovi postavi, so ga prinesli v Jeruzalem, da bi ga postavili pred Gospoda, kakor je zapisano v Gospodovi postavi: Vsak moški prvorojenec naj se imenuje svet Gospodu, in da bi žrtvovali, kakor je rečeno v Gospodovi postavi: dve grlici ali dva golobčka. 

Bil pa je v Jeruzalemu mož, ki mu je bilo ime Simeon; bil je pravičen in bogaboječ. Pričakoval je Izraelovo tolažbo in Sveti Duh je bil nad njim. In Sveti Duh mu je razodel, da ne bo videl smrti, dokler ne bo videl Gospodovega Mesija. V Duhu je prišel v tempelj. In ko so starši prinesli dete Jezusa, da bi zanj opravili vse po običaju postave, ga je tudi Simeon vzel v naročje, slavil Boga in rekel: 

 »Gospodar, zdaj odpuščaš svojega služabnika 

po svoji besedi v miru, 

kajti moje oči so videle tvojo rešitev, 

ki si jo pripravil pred obličjem vseh ljudstev: 

luč v razodetje poganom 

in slavo Izraela, tvojega ljudstva.« 

Njegova oče in mati sta se čudila temu, kar se je govorilo o njem. Simeon jih je blagoslovil in rekel Mariji, njegovi materi: »Glej, ta je postavljen v padec in vstajenje mnogih v Izraelu in v znamenje, ki se mu nasprotuje, in tvojo lastno dušo bo presunil meč, da se razodenejo misli mnogih src.« 

Tam je bila tudi prerokinja Ana, Fanuélova hči iz Aserjevega rodu. Bila je že zelo v letih. Po svojem devištvu je sedem let preživela z možem, nato pa je kot vdova dočakala štiriinosemdeset let. Templja ni zapuščala, ampak je noč in dan s posti in molitvami služila Bogu. Prav tisto uro je stopila tja in zahvaljujoč se slavila Boga ter o njem pripovedovala vsem, ki so pričakovali odkupitev Jeruzalema. 

Skušaj se vživeti v like:

· Modri
· Herod
· Simeon in Ana 
V katerem liku se najbolj najdeš?
In kje se najdeš sam?

· Kako te znamenja vodijo k uresničenju tvojega poslanstva?

· Kdo oz. kaj te pri uresničevanju tega ovira (želja, da bi ugajal; strah pred naporom; strah pred tem, da bi koga razočaral; strah da boš ostal sam)?

Ne samo cilj, tudi pot je pomembna. Kakšen hočeš hoditi po njej, kdo oblikuje tvojo podobo? Vedno jih je nekaj za in še več proti temu, kar si in kar delaš. Komu boš zaupal? 

Kako bi sebe opisal: Razbojnik ali svetnik? Kaj te vodi po poti znamenj v eno ali drugo smer? Kaj boš storil?
Izoblikuje se podoba. Postajaš razbojnik ali svetnik? Eno in drugo. Za ene to, za druge ono. Pa vendar, kaj si v resnici želiš? Nariši sebe in razmišljaj o tem, česa se na sebi bojiš, pa veš, da je dobro.
4. Mar niste vedeli!
Deček Jezus v templju Lk 2,41-52

Njegovi starši so vsako leto ob prazniku pashe hodili v Jeruzalem. Ko je bil star dvanajst let, so šli na pot po praznični navadi. In ko so se po končanih prazničnih dneh vračali, je deček Jezus ostal v Jeruzalemu, ne da bi njegovi starši to opazili. Mislili so, da je pri popotni druščini in so prehodili pot enega dne. Nato so ga začeli iskati med sorodniki in znanci. Ker ga niso našli, so se vrnili v Jeruzalem in ga iskali. Po treh dneh so ga našli v templju. Tam je sedèl med učitelji, jih poslušal in vpraševal. In vsi, ki so ga slišali, so bili iz sebe nad njegovo razumnostjo in njegovimi odgovori. Ko sta ga zagledala, sta bila presenečena in njegova mati mu je rekla: »Otrok, zakaj si nama tako storil? Tvoj oče in jaz sva te s tesnobo iskala.« Dejal jima je: »Kako da sta me iskala? Mar nista vedela, da moram biti v tem, kar je mojega Očeta?« Vendar nista razumela besed, ki jima jih je rekel. Nato se je vrnil z njima in prišel v Nazaret ter jima je bil pokoren. In njegova mati je vse, kar se je zgodilo, shranila v svojem srcu. Jezus pa je napredoval v modrosti, rasti in milosti pri Bogu in pri ljudeh. 

Jezusova mati in bratje Mt 12,46-50

Medtem ko je še govoril množicam, so stali zunaj njegova mati in njegovi bratje; želeli so govoriti z njim. In nekdo mu je rekel: »Glej, tvoja mati in tvoji bratje stojijo zunaj in bi radi govorili s teboj.« 

On pa je tistemu, ki mu je to povedal, odgovoril in dejal: »Kdo je moja mati in kdo so moji bratje?« In pokazal je na svoje učence ter rekel: »Glejte, to so moja mati in moji bratje. Kdor koli namreč uresničuje voljo mojega Očeta, ki je v nebesih, ta je moj brat, sestra in mati.« 

Skušaj se vživeti v like:

· Marija in Jožef iščeta Jezusa (jeza in strah)
· Učitelji (občudovanje in zavist)

· Sorodniki iščejo Jezusa (ljubosumje)
V katerem liku se najbolj najdeš?

In kje se najdeš sam?

· Jezus se oddaljuje od doma in ustvarja nov dom, nov svet. Kako bi opisal svet, krog ljudi, v katerem se zbiraš?
Jezus pretrga načela družbe in družine. Podredi se le nebeškemu Očetu. Prisluhne mu in okrog sebe zbira tiste, ki mu želijo prisluhniti. Njegov dom je tam, kjer je njegovo poslanstvo. To je svet, ki ga ustvarja.

Kako bi sebe opisal: Razbojnik ali svetnik? Kaj te vodi v eno ali drugo smer? Kaj boš storil?

Kako si predstavljaš uresničitev svojega poslanstva. Nariši krog in vanj vpiši načela svojega delovanja.

